Joost Klein

**Joost Klein** (s. 10. marraskuuta 1997 Leeuwarden, Alankomaat), joka tunnetaan myös nimellä **Joost**, on alankomaalainen räppäri, laulaja, lauluntekijä ja entinen tubettaja. Kleinin suurimpia hittejä ovat ”Droom Groot”, ”Wachtmuziek”, ”Europapa”, ”Friesenjung”, “TRAFIK!”ja "Farmcore"

Klein on julkaissut myös useita albumeja, joista tunnetuimpia ovat muun muassa *Fryslân*, *M van Marketing*, *Albino* ja *1983*. Vaikka Klein on pääasiassa hip hop -artisti, hänen musiikkinsa on sekoitus monia eri tyylilajeja, kuten drum and bassia, hardstylea ja gabberia. Klein edusti Alankomaita kappaleella ”Europapa” vuoden 2024 Eurovision laulukilpailussa. Hän selvitti tiensä loppukilpailuun, josta hänet kuitenkin suljettiin ulos. Kleinillä oli Spotifyssa heinäkuussa 2024 yli 14,6 miljoonaa kuuntelijaa kuukaudessa.

## Varhaiselämä
Klein syntyi 10. marraskuuta 1997 Leeuwardenissa ja varttui pienessä Britsumin kylässä Friisinmaalla. Vuonna 2008 hän perusti Youtube-kanavan nimeltä *EenhornJoost*. Klein kävi Stedelijkin lukiota, mutta jätti opinnot myöhemmin kesken. Kun Klein oli 12-vuotias, hänen isänsä kuoli syöpään. Vuotta myöhemmin vuonna 2011 hänen äitinsä kuoli sydämenpysähdykseen.

## Ura

### Tubettajana
Vuodesta 2010 vuoteen 2016 saakka Klein latasi Youtube-videoita kanavalleen nimeltä *EenhoornJoost*. Hänen videoidensa sisältö vaihteli sketseistä minidokumentteihin. Nykyisin Klein lataa ainoastaan musiikkivideoitaan Youtube-kanavalleen. Suurin osa hänen aiemmista videoistaan on poistettu, mutta osa on yhä katsottavissa. Kleinilla on kanavallaan 451 000 tilaajaa ja hänen videoitaan on katsottu 2024 kesäkuuhun mennessä yli 46 miljoonaa kertaa.

### Artistina
Kleinin julkaisema single nimeltä "*Bitches*" oli hänen ensimmäinen singlensä, joka ylitti miljoonan katselukerran rajan Youtube-toistopalvelussa. Vuodesta 2017 vuoteen 2018 saakka Kleinilla oli lyhyen aikaa levytyssopimus *TopNotch*-nimisen levy-yhtiön kanssa. Klein perusti myöhemmin oman levy-yhtiönsä nimeltä *Albino Records*. 20. lokakuuta 2017 Klein julkaisi ensimmäisen mixtapensa nimeltä "*Scandinavian Boy*". "*Meeuw*"-niminen single julkaistiin 21. maaliskuuta 2018. Kuukausi myöhemmin Klein julkaisi seuraavan singlensä nimeltä "*Ome Robert"*. 

3. elokuuta 2018 Klein julkaisi albumin nimeltä *M van Marketing* yhdessä alankomaalaisen räppärin Donnien kanssa. Albumi sisälsi 11 singleä, muun muassa singlet "*Stockholm", "Domme Patta", "Leipe Dennis"* ja *"Vogel op de Hek"*. Mainostaakseen uutta albumiaan Klein ja Donnie järjestivät kertaluontoisen esityksen nimeltä *Viraal in Carré*, jonka tapahtumapaikkana toimi Amsterdamin kuninkaallinen Teatteri Carré.

Vuoden 2019 tammikuussa Klein julkaisi albumin nimeltä *Albino*, jonka nimi viittaa häneen itseensä. Mainostaakseen albumiaan Klein järjesti *Het gaat niet zo goed* -kiertueen 25. tammikuuta 2019. Kiertueen aikana Klein esiintyi useissa eri tapahtumapaikoissa, kuten Het Paardissa, De Oosterpoortissa, Doornroosjessa sekä Paradisossa. Kiertue huipentui konserttiin Amsterdamin Paradisossa 3. maaliskuuta 2019. Saman vuoden kesällä Klein esiintyi huomattavilla Alankomaiden ja Belgian festivaaleilla, kuten Pukkelpop, Pinkpop, Lowlands sekä Zwarte Cross -festivaaleilla.

15. marraskuuta 2019 Klein julkaisi albumin nimeltä *1983*, jonka nimi viittaa hänen isoveljensä syntymävuoteen. Klein teki albumin valmistamisessa yhteistyötä eri musiikkituottajien, kuten Mick Spekin, Kauwboyn ja Tantu Beatsin kanssa. 24. huhtikuuta 2020 julkaistiin seitsemästä kappaleesta koostuva albumi nimeltä *Joost Klein 7*. Yksi kappaleista oli tehty yhteistyössä kanadalaisen rap-artistin bbno$:n kanssa. 7. elokuuta samana vuonna Klein julkaisi singlen nimeltä "*Ik wil je*", joka on remix-versio belgialaisen De Kreuners -yhtyeen samannimisestä kappaleesta.

Klein julkaisi seitsemännen albuminsa 13. syyskuuta 2022. Albumin nimi on *Fryslân*, joka on friisinkielinen nimi Kleinin syntymäprovinssista Friisinmaasta. Albumin on tuottanut tuottaja Tantu Beats ja se sisältää singlet "*Florida 2009*", "*Wachtmuziek*" sekä "*Papa en Mama*". "*Florida 2009*" -kappale kertoo Kleinin vanhemmista, jotka kuolivat hänen ollessaan lapsi. Hän esitti kappaleen ensimmäistä kertaa vuonna 2022 *Pinkpop*-festivaalilla.

20. Helmikuuta 2025 Klein julkaisi kahdeksannen albuminsa *Unity* missä on 15 kappaletta. Albumin yhdessä kappaleessa *United By Music* kuullaan myös Viron 2025 euroviisuedustaja Tommy Cashin fiittaus . Albumi sisältää singlet ”Why Not???”, ”Filthy Dog”, ”Luchtballon”, ”Europapa” ja ”Friesenjung”. Albumilla on myös ”Europapa-Outro” mikä on omistettu Joostin vanhemmille.

Vuonna 2023 Klein saavutti ensimmäisen hittinsä Saksassa kappaleella "*Friesenjung*", joka on tehty yhteistyössä saksalaisen räppärin Ski Aggun kanssa. Kappale on sovitus itäfriisiläisen koomikon Otto Waalkesin kappaleesta ja se on parodia englantilaisartisti Stingin kappaleesta "''Englishman In New York''". Kappale saavutti ensimmäisen sijan Saksan *Top 100 Singles* -musiikkilistalla. 

### Kirja
Klein on kirjoittanut myös runokirjan nimeltä *Albino*, joka julkaistiin 14. marraskuuta 2018. Klein kertoo saaneensa inspiraation kirjan kirjoittamiseen isältään, joka niin ikään kirjoitti kirjoja sekä kannusti Kleinia kirjojen kirjoittamiseen. Klein kertoi kirjan kirjoittamisesta *Metro*-lehden haastattelussa seuraavasti: "*Hän [isäni] kehotti minua myös kirjoittamaan kirjan aivan kuten hän. Joten kun kustantaja kysyi, haluaisinko tehdä niin, ajattelin: vau, tämä ei voisi mennä paremmin. Minulla oli se [idea] jo mielessäni. On todella siistiä, kun käsissäni on jotain konkreettista. YouTubessa ja musiikissani kaikki on virtuaalista, joten tämä on hyvin erilaista.*"

### Euroviisut
2023 kesällä Klein osoitti kiinnostuksensa edustaa Alankomaita vuoden 2024 Euroviisuissa Ruotsin Malmössä. 11. joulukuuta 2023 Alankomaiden yleisradioyhtiö AVROTROS ilmoitti, että Klein oli valittu Alankomaiden edustajaksi vuoden 2024 Euroviisuihin. Hänen kilpailukappaleensa "Europapa" julkaistiin 29. helmikuuta 2024. Klein myöhemmin diskattiin kilpailusta, kun hän oli väitetysti osoittanut uhkaavaa käytöstä kuvaajaa kohtaan.
 Tämä raportoitiin poliisille, ja siitä käynnistyneen rikosprosessin vuoksi Euroopan yleisradiounioni *EBU* päätyi diskaamaan Kleinin kilpailusta juuri ennen finaalia.

## Diskografia
### Albumit
:*Sijoitus Alankomaiden albumilistalla
**Dakloos* (2016)
**Scandinavian Boy* (2017) #12
**M van Marketing* (2018) #10
**Albino* (2019) #5
**1983* (2019) #18
**Joost Klein 7* (2020)
**Albino Sports Vol. 1* (2021)
**Fryslân'' (2022) #4
*Unity (2025)
*Kleinkunst (2026)

## Lähteet
*

### Viitteet

## Aiheesta muualla